KOMISSION PÄÄTÖS,

tehty 27 päivänä tammikuuta 1998,

luvan antamisesta jäsenvaltioille säätää poikkeuksia neuvoston direktiivin 77/93/ETY tietyistä säännöksistä Slovenian tasavallasta peräisin olevien muiden kuin istutettaviksi tarkoitettujen perunoiden osalta (98/112/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna direktiivillä 97/14/EY (2), ja erityisesti sen 14 artiklan 1 kohdan,

ottaa huomioon Luxemburgin esittämän pyynnön,

sekä katsoo, että

direktiivin 77/93/ETY säännösten mukaan Slovenian tasavallasta peräisin olevia muita kuin istutettaviksi tarkoitettuja perunoita ei periaatteessa saa tuoda yhteisöön yhteisössä tuntemattomien perunan tautien kulkeutumisen vaaran vuoksi,

komissio on päätöksillään 96/114/EY (3) ja 97/3/EY (4) antanut tietyille jäsenvaltioille luvan säätää Slovenian tasavallasta peräisin olevia muita kuin istutettaviksi tarkoitettuja perunoita koskevia poikkeuksia tietyin erityisedellytyksin vuosien 1996 ja 1997 aikana,

direktiivin 77/93/ETY liitteessä IV olevan A kohdan I osaston 25.3 kohdassa säädettyjen vaatimusten osalta sekä Slovenian tasavallan toimittamien tietojen ja kansainvälisen tieteellisen kirjallisuuden perusteella on selvää, että Slovenian tasavallassa ei esiinny perunan sukkulamukulatautia,

teknisistä syistä maahantuontia ei ole tapahtunut päätöksen 96/114/EY mukaisesti; päätöksen 97/3/EY mukaisesti tuoduista perunoista otetuissa näytteissä ei ole todettu haitallisia organismeja,

lupaan oikeuttavat edellytykset ovat edelleen olemassa,

komissio varmistaa, että Slovenian tasavalta toimittaa kaikki tarvittavat tekniset tiedot Slovenian perunantuotantoon liittyvän kasvien terveystilanteen arvioimiseksi, ja

tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltioille annetaan 2 kohdassa säädetyin edellytyksin lupa vahvistaa direktiivin 77/93/ETY 4 artiklan 1 kohdasta poikkeuksia, jotka koskevat kyseisen direktiivin liitteessä III olevan A osan 12 kohdassa tarkoitettuja Slovenian tasavallasta peräisin olevia muita kuin istutettaviksi tarkoitettuja perunoita koskevia kieltoja.

2. Direktiivin 77/93/ETY liitteissä I ja II säädettyjen vaatimusten lisäksi seuraavien erityisvaatimusten on täytyttävä:

a) perunoiden on oltava muita kuin istutettaviksi tarkoitettuja perunoita;

b) niiden on oltava kasvatettu Slovenian tasavallan siemenperunan varmentamisjärjestelmän mukaisesti varmennetuista siemenperunoista tai jossakin jäsenvaltiossa varmennetuista siemenperunoista tai jossakin sellaisessa kolmannessa maassa varmennetuista siemenperunoista, jonka osalta sallitaan istutettaviksi tarkoitettujen perunoiden tuonti yhteisöön direktiivin 77/93/ETY mukaisesti;

c) niiden on oltava kasvatettu alueilla, joiden tiedetään olevan vapaita Synchytrium endobioticum (Schilbersky) Percival -organismista ja joissa ei ole todettu Synchytrium endobioticum (Schilbersky) Percival -organismin oireita tuotantopaikalla tai sen välittömässä läheisyydessä asianmukaisen ajanjakson jälkeen;

d) niiden on oltava kasvatettu alueilla, joilla Pseudomonas solanacearum (Smith) Smith -organismia ei tiedetä esiintyvän;

e) Slovenian tasavaltaan tuotavien sekä Slovenian tasavallassa kaupan pidettyjen siemen- ja varastoperunoiden säännöllistä järjestelmällistä valvontaa on jatkettava tarkastamalla ja tutkimalla edustavia näytteitä tieteellisesti tunnustetuilla menetelmillä Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al. ja Pseudomonas solanacearum (Smith) Smith -organismin sekä perunan sukkulamukulataudin toteamiseksi;

f) niiden on oltava käsitelty ainoastaan niitä varten varatuilla koneilla tai koneilla, jotka on asianmukaisesti desinfioitu joka kerta sen jälkeen, kun niitä on käytetty muihin tarkoituksiin;

g) ne on pakattava joko uusiin pusseihin tai säiliöihin, jotka on desinfioitu asianmukaisesti; jokaiseen pussiin tai säiliöön on kiinnitettävä virallinen etiketti, jossa on oltava liitteessä määritellyt tiedot;

h) perunat on ennen vientiä puhdistettava maa-aineksesta, lehdistä ja muista kasvijätteistä;

i) yhteisöön tarkoitettujen perunoiden mukana on oltava Slovenian tasavallassa direktiivin 77/93/ETY 7 artiklassa säädetyn tarkastuksen perusteella annettu kasvien terveystodistus, josta on käytävä erityisesti ilmi, että perunat ovat vapaat c ja e alakohdassa mainituista haitallisista organismeista.

Todistuksessa on oltava kohdassa "Lisätietoja" maininta "tämä tavaralähetys täyttää päätöksessä 98/112/EY vahvistetut vaatimukset";

j) perunat on tuotava tätä poikkeusta hyväkseen käyttävän jäsenvaltion alueelle kyseisen jäsenvaltion tätä poikkeusta varten osoittamien saapumispaikkojen kautta. Silloin kun yhteisöön tuonti tapahtuu jossakin muussa jäsenvaltiossa kuin tätä poikkeusta hyväkseen käyttävässä jäsenvaltiossa, maahantuovan jäsenvaltion direktiivissä 77/93/ETY tarkoitettujen vastaavien viranomaisten on annettava tiedot kyseistä poikkeusta hyväkseen käyttävän jäsenvaltion vastaaville viranomaisille ja toimittava heidän kanssaan yhteistyössä tämän päätöksen säännösten noudattamisen varmistamiseksi;

k) ennen tuontia yhteisöön maahantuojan on riittävän ajoissa ilmoitettava jokaisesta erästä maahantuovan jäsenvaltion edellä mainituille vastaaville viranomaisille, ja tämän jäsenvaltion on välittömästi välitettävä tiedonannon yksityiskohdat komissiolle ja mainittava:

- tavaralaji,

- määrä,

- ilmoitettu maahantuontipäivämäärä ja vahvistettu saapumispaikka.

Maahantuojalle on ilmoitettava virallisesti ennen maahantuontia a - 1 alakohdassa säädetyistä vaatimuksista;

l) direktiivissä 77/93/ETY tarkoitetut vastaavat viranomaiset tekevät mainitun direktiivin 12 artiklan perusteella vaaditut tarkastukset. Komissio määrittää, missä määrin mainitun direktiivin 19 a artiklan 3 kohdan toisen luetelmakohdan toisessa vaihtoehdossa tarkoitetut tarkastukset on sisällytettävä kyseisen direktiivin 19 a artiklan 5 kohdan c alakohdan mukaiseen tarkastusohjelmaan, sanotun kuitenkaan rajoittamatta edellä mainitun direktiivin 19 a artiklan 3 kohdan toisen luetelmakohdan ensimmäisessä vaihtoehdossa tarkoitettua valvontaa;

m) tätä poikkeusta hyväkseen käyttävien jäsenvaltioiden on tarvittaessa yhteistyössä maahantuovan jäsenvaltion kanssa varmistettava, että tämän päätöksen mukaisesti maahantuoduista perunoista otetaan vähintään kaksi 200 mukulan suuruista näytettä jokaisesta 50 tonnin tavaralähetyksestä tai sen osasta Pseudomonas solanacearum -organismin virallista tutkimusta varten Pseudomonas solanacearum -organismin määrittämiseksi, havaitsemiseksi ja tunnistamiseksi yhteisössä väliaikaisesti tunnustetun testimenetelmän mukaisesti ja Clavibacter michiganensis ssp. sepedonicus -organismin virallista tutkimista varten yhteisön Clavibacter michiganensis ssp. sepedonicus -organismin havaitsemiseksi ja määrittämiseksi vahvistaman menetelmän mukaisesti; epäilyttävissä tapauksissa erät on pidettävä erillään virallisessa valvonnassa ja niitä ei saa pitää kaupan tai käyttää ennen kuin vahvistetaan, että Clavibacter michiganensis ssp. sepedonicus- tai Pseudomonas solanacearum -organismia ei ole epäilty eikä havaittu kyseisissä tutkimuksissa.

2 artikla

Jäsenvaltioiden on ilmoitettava muille jäsenvaltioille ja komissiolle tämän luvan soveltamisesta 1 artiklan 2 kohdan k alakohdan ensimmäisessä virkkeessä tarkoitetussa ilmoituksessa. Niiden on annettava komissiolle ja muille jäsenvaltioille ennen 1 päivää syyskuuta 1998 tieto tämän päätöksen mukaisesti maahantuoduista määristä ja tarkka tekninen selvitys 1 artiklan 2 kohdan m alakohdassa tarkoitetusta virallisesta tutkimuksesta; komissiolle on toimitettava jäljennös jokaisesta kasvien terveystodistuksesta.

3 artikla

1. Edellä 1 artiklassa annettu lupa on voimassa 1 päivästä helmikuuta 1998 30 päivään kesäkuuta 1998.

2. Lupa peruutetaan, jos todetaan, että 1 artiklan 2 kohdassa vahvistetut vaatimukset ovat olleet riittämättömät estämään haitallisten organismien kulkeutumisen tai että vaatimuksia ei ole noudatettu.

4 artikla

Tämä päätös on osoitettu kaikille jäsenvaltioille.

Tehty Brysselissä 27 päivänä tammikuuta 1998.

Komission puolesta

Franz FISCHLER

Komission jäsen

(1) EYVL L 26, 31.1.1977, s. 20

(2) EYVL L 87, 2.4.1997, s. 17

(3) EYVL L 27, 3.2.1996, s. 33

(4) EYVL L 1, 3.1.1997, s. 3

LIITE

Etiketissä vaadittavat tiedot (1 artiklan 2 kohdan g alakohdassa tarkoitetut tiedot)

1. Etiketin antavan viranomaisen nimi

2. Viejäorganisaation nimi, jos tiedossa

3. Merkintä "Slovenian tasavallasta peräisin olevia muita kuin istutettaviksi tarkoitettuja perunoita"

4. Lajike

5. Tuotantopaikka (olisi mainittava kyseisen paikan alueellisen tason kasvinsuojeluviraston nimi)

6. Koko

7. Ilmoitettu nettopaino

8. Merkintä "EY:n vuoden 1998 vaatimusten mukainen"

9. Slovenian tasavallan kasvinsuojeluhallinnon puolesta painettu tai leimattu merkki.